23.6.2006 9:53
Tietoalojen liiton katsauksen tiedot perustuvat pääosin Eiton (European Information Technology Observatory 2006) ja Digital Planetin tietoihin. Digital Planet on Witsan (World Information Technology and Services Association) julkaisu.
Tieto- ja viestintätekniikkaan käytetään katsauksen mukaan 3,9 biljoonaa dollaria vuonna 2009, kun vuonna 2001 kulutus oli 2,1 biljoonaa. Täksi vuodeksi ennustetaan 3,3 miljoonan dollarin kulutusta. Vuosien 2005 - 2009 keskimääräiseksi vuosikasvuksi tulee ennusteen mukaan 7,3 prosenttia.
Teknologiaryhmistä vahvimmin kasvavat ohjelmistot; niille ennustetaan 10,6 prosentin kasvua. Muutkin ryhmät - palvelut, atk-laitteistot ja viestintä - kasvavat. Viestintäpalveluiden osuus on suurin: 51 prosenttia.
Ulkoistaminen kasvattaa Euroopassa
Kasvun ennustetaan olevan heikointa Pohjois- ja Etelä-Amerikassa: 4,4 prosenttia. Euroopassa kulutus kasvaa 8,0 prosenttia ja Aasian ja Tyynenmeren alueella 11,1 prosenttia.
Euroopan tieto- ja viestintämarkkinan osuus maailmanmarkkinasta säilyy katsauksen mukaan lähes ennallaan. Euroopan televiestintäsektorin myönteistä kehitystä ylläpitävät viihteeseen ja liikkuvuuteen liittyvät palvelut, ja palvelumarkkinoita kasvattavat ulkoistamiseen liittyvät palvelut.
Viime vuonna Euroopan tieto- ja viestintämarkkinoiden kokonaisarvo nousi 659 miljardiin euroon. Euroopan it-markkinoiden kokonaisarvo oli 312 miljardia ja televiestintämarkkinoiden arvo 348 miljardia euroa.